寄子暢文顯兼問僉判丈起居
作者：趙蕃
朝代：宋

paragraphs: 昨憶長歌與君屬，嗟爾明月悲黄菊。
問君得歸今幾日，我迺還家期未卜。
人生會合不可常，何止有類參與商。
月明固可共清影，菊開安得同幽香。
安輿歷想來自越，賀以羊酒生暖熱。
小人繆忝通家子，不獲親陪上壽列。
羨君斑衣有餘歡，憐我縕袍無乃單。
何當卒歲從周子，陋巷簞瓢忘餒寒。